Príloha 2
Kompetencie a úlohy miestnej územnej samosprávy v oblasti kultúry
Miestna územná samospráva – zákon č. 369/1990 Zb.	
Kompetencie	–	knižnice, miestne osvetové zariadenia, múzeá, galérie, divadlá,
–	zostavovanie zoznamov pamätihodností obce,
–	utvára podmienky na kultúru, osvetovú činnosť, záujmovú umeleckú činnosť, 
–	obstaráva a schvaľuje ÚPD sídelných útvarov a zón, koncepciu rozvoja jednotlivých oblastí rozvoja života obce,
–	zabezpečuje výstavbu, údržbu a správu verejných priestranstiev, kultúrnych zariadení a kultúrnych pamiatok vo vlastníctve obce,
–	vytvára podmienky na ochranu pamiatkového fondu a pamiatkových území na území obce
–	zabezpečuje vedenie obecnej kroniky  	
Úlohy	      Obec vytvára všetky podmienky potrebné na zachovanie, ochranu, obnovu a využívanie pamiatkového fondu na svojom území. Dbá, aby vlastníci kultúrnych pamiatok konali v súlade so zákonom, koordinuje budovanie technickej infraštruktúry sídel s pamiatkovým územím, spolupôsobí pri zabezpečovaní úprav uličného interiéru a uličného parteru, drobnej architektúry, historickej zelene, verejného osvetlenia a reklamných zariadení tak, aby boli v súlade so zámermi na zachovanie a uplatnenie hodnôt pamiatkového územia. Podporuje iniciatívy občanov a občianskych združení pri ochrane pamiatkového fondu a na základe výpisov z ústredného zoznamu vedie evidenciu pamiatkového fondu na území obce. Obec môže vyvárať zdroje na príspevky vlastníkom na záchranu a obnovu kultúrnych pamiatok na svojom území a rozhodnúť o evidencii pamätihodností obce. Ďalej môže monitorovať stav a využívanie pamiatkovo chránených území a objektov na území obce, spolupracovať s vlastníkmi pamiatkovo chránených objektov a podporovať vytváranie partnerstiev a iniciatív na revitalizáciu a opätovné využitie nevyužívaných a poškodených pamiatkových objektov, ako sú napríklad kaštiele, kúrie, objekty ľudovej architektúry, historické parky a pod. 
      Obec môže zostavovať evidenciu svojich pamätihodností. Do evidencie pamätihodností obce možno zaradiť okrem hnuteľných a nehnuteľných vecí aj kombinované diela prírody a človeka, historické udalosti, názvy ulíc, zemepisné a katastrálne názvy, ktoré sa viažu k histórii a osobnostiam obce. Zoznam evidovaných pamätihodností predloží obec na odborné a dokumentačné účely krajskému pamiatkovému úradu, ak ide o nehnuteľné veci, predloží zoznam aj stavebnému úradu.

      Obec utvára podmienky na zabezpečenie kultúry, osvetovej činnosti a záujmovej umeleckej činnosti, podporuje zvyšovanie kultúrnej a vzdelanostnej úrovne ľudí, zmysluplné využívanie voľného času detí, mládeže a dospelých prostredníctvom vlastných osvetových zariadení a vlastnými kultúrnymi aktivitami a poskytovanými službami na území obce. Kultúrno-osvetovými a vzdelávacími aktivitami realizuje obec politiku aktívnej sociálnej prevencie, prevencie kriminality a iných negatívnych spoločenských javov.
      Medzi významné a pre miestnu úroveň najtypickejšie úlohy v oblasti kultúry patrí ochrana tradičných zručností, tradícií a tradičných kultúrnych hodnôt, kultúrnych hodnôt krajiny v súvislosti s ochranou historických štruktúr krajiny, historických budov a technológií, výrobou hnuteľných vecí a ľudovoumeleckých výrobkov (ich dokumentácia, zachovávanie, obnova a výchova nových nositeľov /pokračovateľov/ tradičných zručností).

      Obec môže zriadiť alebo založiť obecnú knižnicu ako právnickú osobu, ako organizačnú zložku obecného úradu alebo prostredníctvom inej knižnice. Obecná knižnica spolu s regionálnou knižnicou patria medzi verejné knižnice. Obecná knižnica buduje a sprístupňuje univerzálny knižničný fond vrátane knižničných dokumentov miestneho významu, poskytuje základné knižnično-informačné služby a spravidla aj špeciálne knižnično-informačné služby vrátane prístupu k vonkajším informačným zdrojom a organizuje kultúrno-vzdelávacie aktivity. Školská knižnica ako súčasť základnej školy slúži na zabezpečenie výchovno-vzdelávacej činnosti a výchovno-vzdelávacieho procesu. So súhlasom zriaďovateľa školy môže byť prístupná verejnosti a môže plniť aj mimoškolské knižnično-informačné služby. V súlade so zákonom o knižniciach môže obec pristúpiť k spájaniu školských a verejných knižníc. Zlúčením knižníc však nezanikajú povinnosti zriaďovateľa v zmysle § 12 zákona o knižniciach vytvoriť finančné, personálne, priestorové a materiálovo-technické podmienky na prevádzku knižnice tak, aby mohla zabezpečiť slobodný prístup k informáciám a uspokojovanie kultúrnych, informačných, vedeckovýskumných a vzdelávacích potrieb obyvateľstva. 
      Obec môže zriadiť miestne múzeum alebo galériu a po splnení príslušných zákonných podmienok aj požiadať MK SR o jeho registráciu v registri múzeí a galérií. Bližšie podmienky a požiadavky na organizáciu múzea alebo galérie ako inštitúcie so zákonnými povinnosťami upravuje zákon č. 115/1998 Z. z. o múzeách a galériách. V praxi však vo väčšine prípadov obec prezentuje svoju históriu alebo umenie prostredníctvom rôznych pamätných izieb, výstavných priestorov alebo prezentačných plôch na prezentáciu histórie obce, kultúry či miestnych remesiel. 
      Obec zakladá, zriaďuje, zrušuje a kontroluje svoje rozpočtové alebo príspevkové organizácie, iné právnické osoby a zariadenia. Obce môžu zriaďovať združenia obcí a vstupovať do združení obcí. 

      Obec udržuje, obnovuje a využíva vlastné objekty kultúrnej infraštruktúry na poskytovanie kultúrnych služieb, sprístupňovanie kultúrnych hodnôt a na vytváranie primeraného inštitucionálneho zázemia pre oblasť kultúry. Obec podporuje spolkovú činnosť občanov a poskytuje priestory pre občanov na túto činnosť.	
Podrobnejší opis úloh 	      Obce a mestá zabezpečujú v oblasti kultúry v kontexte celej verejnej správy najrôznorodejšiu a najširšiu bázu úloh a foriem v súvislosti so zabezpečovaním kultúry na úrovni sídla. Spomenuté formy a aktivity v oblasti kultúry zahŕňajú aj:  
–	organizovanie hlavných kultúrnych aktivít v obci, výročné, pravidelné a kultúrne podujatia a služby obce; 
–	zachovávanie a oslavovanie miestnych kultúrnych hodnôt, súčastí miestneho kultúrneho dedičstva a tradičnej ľudovej kultúry, tradičných zručností a technológií, miestnej identity a autenticity prostredia;
–	budovanie kultúrnych centier a rôznych kultúrno-osvetových zariadení; 
–	vzdelávanie dobrovoľných a profesionálnych pracovníkov v oblasti kultúry;
–	prezentáciu miestnej kultúry a ochrana kultúrneho dedičstva sídla;
–	spoluprácu s umelcami a ľudovoumeleckými výrobcami;
–	podporu umeleckej tvorby (napríklad miestnych umelcov) alebo tvorivých pracovníkov. Na tento účel je možné uplatniť poskytovanie obecných ateliérov alebo priestorov na prezentáciu tvorivej  činnosti;
–	osvetové zariadenia a kultúrne inštitúcie utvárajú informačné údaje a bázy dát o kultúre;
–	získavanie finančných zdrojov a manažment projektov v oblasti kultúry.	
Nové úlohy  obcí v oblasti kultúry pri zabezpečovaní miestneho rozvoja 	•	tvorba miestnej kultúrnej politiky (stratégie a priorít rozvoja kultúry na území sídla);
–	do popredia sa bude postupne dostávať vznik a budovanie poznatkovej bázy sídla prostredníctvom realizácie kultúrnej, historickej a spoločenskej topografie (KHST) sídla. KHST sídla, zóny sídla alebo vybraného objektu v sídle sa realizuje a zabezpečuje za účasti obyvateľov obce, miestnych kultúrnych inštitúcií, miestnej územnej samosprávy, miestnych expertov a inštitúcií (napríklad základných škôl). Vytvorená poznatková báza bude stále k dispozícii a bude umožnené neprestajne participovať na ďalšom zbere dát, ich aktualizácii a dopĺňaní, spracovaní, rešeršovaní, ako aj výskume týchto dát a tvorbe nových kultúrnych hodnôt na báze týchto znalostí. Dáta (vecí, javov a udalostí v území) budú geopriestorovo a časovo usporiadané, bude možná ich identifikácia v časových radoch a prístup k nim prostredníctvom geografického informačného systému a internetu.  Poznatková báza sídiel a regiónov umožní široké využitie kultúrnych, historických a spoločenských dát pri tvorbe lokálnych a regionálnych učebných osnov, príprave výchovno-vzdelávacích programov, prezentačných a metodických materiálov a tiež pri príprave strategickej dokumentácie obce;
–	výrazný rast zaznamená systematická bádateľská činnosť u detí, mládeže a dospelých (vo väzbe na KHST). Bádateľské aktivity, mapovanie kultúrneho a prírodného dedičstva a zdrojov vrátane ľudských zdrojov a sociálneho kapitálu územia bude zamerané na odhaľovanie a dôkladne zmapovanie rozvojového potenciálu obce. Prirodzená a úzka bude pritom spolupráca so školami popri všeobecných aktivitách pri príprave a zabezpečovaní vyučovania a učebných osnov pre oblasť kultúry, kultúrneho dedičstva a rozvoja umeleckej tvorby;
–	spolupráca pri dohľade nad kvalitou obecnej architektúry a kvalitou verejných priestranstiev;
–	možno predpokladať, že inštitúcie, ktoré financuje miestna územná samospráva, v oblasti kultúry a miestneho rozvoja prejdú postupnou transformáciou, či už v súvislosti s komunálnou reformou, alebo potrebou vytvorenia lepších podmienok na ich  činnosť. Vzniknú z nich postupne komplexnejšie, univerzálnejšie kultúrne a komunitné inštitúcie, zariadenia či strediská, ktoré sa časom môžu stať hlavným partnerom miestnej územnej samosprávy v ére znalostnej samosprávy, pri prezentácii rozvojových zámerov obce a dokumentácii života v obci. V najmenších obciach bude tento proces zahŕňať prípadne aj spájanie s cieľom zabezpečovať niektoré základné služby pre obyvateľov obce. Vhodné je aj prepojenie na možnosť prevádzkovania kaviarne, reštaurácie či poskytovania ubytovania. Tieto komplexnejšie inštitúcie umožnia integrovane plniť funkcie informačných centier pre oblasť cestovného ruchu, spoločného využívania najmä kultúrnej infraštruktúry a služieb viacerých obcí. Tak bude možné skvalitniť fyzický stav budov alebo najmä ich prevádzku a programovú ponuku. Tieto kultúrne a komunitné centrá ako osvetové zariadenia budú rôznej veľkosti a formy, ale v zásade primerane rozložené na území, aby umožňovali napĺňať kultúrne a komunitné potreby obyvateľov jednotlivých sídiel. Pri väčších komunitách budú mať charakter multifunkčných centier, ktoré budú zahŕňať funkcie knižnice, voľno-časového a zábavného centra, kultúrneho, prezentačného a informačného centra a digitálneho kina, ale aj priestory a zariadenia na šport či prístup na internet a k PC. Pri menších sídlach a komunitách pôjde najmä o komunitné centrá, ktoré budú mať integrovaný charakter. Väčšie multifunkčné či menšie integrované a komunitné centrá môžu byť spolu s obecnými  úradmi vstupnými bránami k internetu a digitálnemu obsahu, lebo môžu vlastniť a prevádzkovať bezdrôtovú infraštruktúru (napríklad obecnú wifi sieť) na široký a dostatočný prístup obyvateľstva k internetu a digitálnym službám. Populárne bude prepájanie týchto centier s aktivitami v oblasti miestnych tradičných remesiel a zručností, ale aj klubové priestory na najrôznejšiu spolkovú činnosť;
–	koordinácia a zabezpečenie dopravného a priestorového značenia kultúrnych, turistických a komunálnych cieľov na miestnych komunikáciách a mimo dopravných komunikácií a na objektoch a lokalitách kultúrneho a prírodného dedičstva na území obce v partnerstve so správcami a vlastníkmi týchto objektov (potrebná je jednotná metodika priestorového a dopravného značenia týchto cieľov a grafický dizajn tohto systému)	

Kompetencie a úlohy regionálnej územnej samosprávy v oblasti kultúry

Regionálna územná samospráva – zákon č. 302/2001 Z. z. a zákon č. 416/2001 Z. z.	
Kompetencie	–	knižnice, regionálne osvetové strediská vrátane hvezdárni a planetárií, 
     múzeá, galérie, divadlá 
-    utvára podmienky na tvorbu, prezentáciu a rozvoj kultúrnych hodnôt  
     a kultúrnych aktivít na území kraja,
–	podporuje ochranu pamiatkového fondu a kultúrneho dedičstva na území kraja	
Úlohy	–	zabezpečuje dokumentáciu, prezentáciu a podporu rozvoja kultúry na území VÚC a dokumentuje aktivity v regióne a jeho rozvoj;
–	podporuje ochranu kultúrneho dedičstva a identity historických regiónov na území VÚC;
–	prostredníctvom regionálnych grantových systémov podporuje kultúrne aktivity a projekty na území kraja;
–	venuje sa monitoringu kultúry na regionálnej úrovni;
–	plní osobitné úlohy pri zvyšovaní ochrany kultúrneho dedičstva pri výskyte mimoriadnych udalostí (vojna, povodne, požiar, krádeže a pod.);
–	zabezpečuje tvorbu a plnenie programu sociálneho, ekonomického a kultúrneho rozvoja územia samosprávy kraja;
–	VÚC zakladá, zriaďuje, zrušuje a kontroluje svoje rozpočtové alebo príspevkové organizácie, iné právnické osoby a zariadenia vrátane vstupovania do združení právnických osôb	
Podrobnejší opis úloh	–	metodicky a odborne spolupracuje s centrami voľného času, komunitnými centrami a miestnymi kultúrnymi inštitúciami a ostatnými osvetovými zariadeniami na území VÚC; 
–	zabezpečuje väčšie a komplexnejšie projekty v oblasti kultúry na území VÚC;
–	spolupracuje s neziskovými organizáciami, podnikateľskými subjektmi, rôznymi sieťami a združeniami umelcov, ľudovoumeleckými výrobcov, expertov a expertných inštitúcií v oblasti kultúry;
–	podporuje vzdelávanie pracovníkov v oblasti kultúry;
–	podporuje a zabezpečuje koordináciu rôznych okresných, krajských, vybraných národných, ale aj medzinárodných súťaží, prehliadok a podujatí či podujatí s medzinárodnou účasťou v oblasti kultúry; 
–	zapája sa do činnosti euroregiónov a európskych zoskupení územnej spolupráce;
–	spolupodieľa sa na zabezpečovaní prezentácie regiónu na podujatiach v oblasti cestovného ruchu a pri oslovovaní domácich a zahraničných investorov;    
–	získava finančné zdroje na rozvojové činnosti a nové projekty;
–	monitoruje a hodnotí procesy (stav, nástroje a trendy) v oblasti kultúry na území VÚC a koordinuje štatistický zber z oblasti kultúry na úrovni VÚC;
–	dohliada na rozvoj systematickej a dlhodobej spolupráce verejnej správy, umeleckých a tvorivých pracovníkov a expertov v oblasti kultúry na území kraja;
–	ustanovuje vybrané osvetové zariadenie, ktoré vykonáva odborno-poradenskú, metodickú a informačno-dokumentačnú činnosť pre osvetové zariadenia, iné právnické osoby a fyzické osoby, ktoré vykonávajú osvetovú činnosť na území samosprávneho kraja;
–	osvetové zariadenia a kultúrne inštitúcie utvárajú informačné údaje a bázy dát o kultúre.

V spolupráci VÚC a kultúrnych inštitúcií v pôsobnosti VÚC vo vzťahu k miestnej územnej samospráve a miestnym kultúrnym inštitúciám prevláda: 
–	spolupráca pri koordinácii podujatí organizovaných na území kraja, regiónu alebo okresu, ako napríklad súťaže, prehliadky a festivaly;
–	odborná spolupráca a pomoc pri zakladaní, vzniku a rozvoji činnosti miestnych kultúrnych inštitúcií a rôznych osvetových zariadení;
–	spolupráca pri zabezpečovaní vzdelávania pracovníkov miestnej územnej samosprávy v oblasti kultúry alebo miestnych kultúrnych inštitúcií; 
–	spolupráca pri vyhľadávaní finančných zdrojov na podporu projektov a aktivít v oblasti kultúry;
–	spolupráca v oblasti podpory miestnych kultúrnych projektov formou poskytnutia dotácie z grantového systému VÚC v oblasti kultúry.

V spolupráci VÚC a kultúrnych inštitúcií v pôsobnosti VÚC vo vzťahu k národným kultúrnym inštitúciám a ich pracoviskám na území kraja prevláda:
–	metodická spolupráca vo vzťahu k odborným činnostiam definovaným zákonom (najmä múzeá, galérie, knižnice, divadlá a osvetová činnosť);
–	spolupráca pri tvorbe koncepčných materiálov (napríklad pre oblasť informatizácie, múzeí,  galérií, knižníc, divadiel či osvetovej činnosti a pod.), ale aj metodík a rôznych manuálov (napríklad pre rôzne tematické krúžky, skupiny moderného tanca alebo folklórne súbory, ochotnícke divadlá, bádateľskú činnosť na miestnej a regionálnej úrovni a pod.);
–	územná spolupráca s pracoviskami národných kultúrnych inštitúcií na území kraja;  
–	odborná spolupráca pri príprave a realizácii rôznych kultúrnych projektov; 
–	vzájomná výmena a spolupráca expertov a pracovníkov inštitúcií;
–	spolupráca pri zabezpečovaní celoživotného vzdelávania vlastných pracovníkov;
–	vzájomné podieľanie sa na nákladoch pri príprave spoločných kultúrnych projektov;
–	spolupráca v oblasti digitalizácie kultúrneho dedičstva a informatizácie kultúry. 	
Nové úlohy VÚC v oblasti kultúry pri zabezpečovaní regionálneho rozvoja 	–	tvorba regionálnej kultúrnej politiky a jej uplatňovanie v praxi;
–	komplexnejšie metodické úlohy v oblasti regionálneho rozvoja a plánovania (napríklad príprava plánu komplexnejšej ochrany kultúrneho dedičstva na území kraja, ktorý by zahŕňal akčné plány pre oblasť architektonického, archeologického, prírodného a kultúrneho dedičstva; rôzne adresáre a informačné bulletiny pre potreby dobrovoľných alebo profesionálnych pracovníkov v oblasti kultúry);
–	súčasné administratívne hranice VÚC nekopírujú historické regióny. Regionálne kultúrne inštitúcie však v podstatnej miere zachovávajú túto historickú príslušnosť a identitu; 
–	koordinácia kultúrnych trás a zabezpečenia dopravného a priestorového značenia kultúrnych, turistických a komunálnych cieľov na cestách II. a III. triedy a na objektoch a v areáloch spravovaných inštitúcií a lokalít kultúrneho a prírodného dedičstva;
–	odborná podpora rôznych bádateľských aktivít a mapovania kultúrneho dedičstva historických regiónov vrátane vlastného výskumu na území VÚC;
–	podpora a participácia na tvorbe regionálnej inovačnej politiky (spolupráca najmä s pamäťovými  a fondovými inštitúciami ako knižnice, múzeá, galérie a podobné inštitúcie  na vývoji a rozvoji produktov a služieb zameraných na vyššiu pridanú hodnotu) a politiky rozvoja kultúrneho priemyslu (filmové a hudobné festivaly a pod.) a kreatívneho priemyslu (dizajn, architektúra, média, počítačové hry, balenie a pod.) na území kraja; 
–	spolupráca so školami pri zabezpečovaní a príprave vyučovania a učebných osnov v oblasti kultúry, kultúrneho dedičstva a rozvoja umeleckej tvorby;
–	spolupráca pri dohľade nad skvalitňovaním manažmentu lokalít kultúrneho dedičstva (rôzne hrady, kaštiele, objekty ľudovej architektúry, historické parky a pod.) a vybranej kultúrnej infraštruktúry (budovy múzeí, galérie, rôznych osvetových zariadení a pod.) z hľadiska sprístupňovania týchto lokalít a objektov verejnosti vrátane prezentácie, interpretácie a propagácie kultúrneho dedičstva v týchto lokalitách a zariadeniach;  
–	spolupráca pri dohľade nad kvalitou architektúry a kvalitou verejných priestranstiev v regiónoch spadajúcich pod VÚC;
–	aktivity, ktoré spadajú alebo by mohli spadať pod priority VÚC v rámci grantovej politiky VÚC pre oblasť kultúry (sčasti alebo úplne):  
o	podpora identifikácie, vyhľadávania a mapovania miestnych kultúrnych zdrojov napríklad formou podpory vydávania monografií obcí a miest a realizácie kultúrnej, historickej a spoločenskej topografie sídiel a regiónov,
o	podpora projektov na rozvoj kreatívneho a kultúrneho priemyslu a inovačnej politiky na území VÚC,
o	podpora ochrany miestneho a regionálneho kultúrneho dedičstva formou podpory rôznych projektov na území VÚC,
o	podpora lepšieho využívania voľného času a rozvoja komunitných aktivít v jednotlivých regiónoch a sídlach spadajúcich pod VÚC	

Kompetencie a úlohy štátnej správy a ústredných orgánov štátnej správy v oblasti kultúry
Ústredné orgány štátnej správy a štátna správa	
Kompetencie
zákon č. 575/2001 Z. z.	      Z pohľadu kompetencií MK SR sa pod pojmom kultúra rozumie predovšetkým oblasť súčasného umenia, kultúrneho dedičstva, kultúra národnostných menšín, cirkvi a náboženské spoločnosti, audiovizuálna tvorba, voľno-časové aktivity a záujmová umelecká činnosť detí a mládeže, tradičná kultúra a prezentácia našej kultúry v zahraničí.	
Úlohy	      Realizácia štátnej kultúrnej politiky prostredníctvom politiky MK SR, zamerania a činnosti národných kultúrnych inštitúcií, grantového systému MK SR; metodické pôsobenie, dokumentačné a reprezentačné úlohy a štátny dohľad v jednotlivých oblastiach kultúry na národnej úrovni; tvorba štátnej kultúrnej politiky a jej uplatňovanie v praxi.	
Podrobnejší opis úloh	      Ministerstvo kultúry Slovenskej republiky je ústredným orgánom štátnej správy pre: štátny jazyk, ochranu pamiatkového fondu, kultúrne dedičstvo a knihovníctvo, umenie, autorské právo a práva súvisiace s autorským právom, osvetovú činnosť a ľudovú umeleckú výrobu, podporu kultúry národnostných menšín, prezentáciu slovenskej kultúry v zahraničí, vzťahy s cirkvami a náboženskými spoločnosťami, médiá a audiovíziu.

      Ministerstvo kultúry Slovenskej republiky metodicky riadi činnosť slovenských inštitútov v zahraničí v oblasti ich kultúrneho pôsobenia. Ministerstvo sa podieľa na tvorbe jednotnej štátnej politiky v oblasti kultúry, uskutočňuje a vykonáva túto politiku v rozsahu svojej pôsobnosti. Stará sa o náležitú právnu úpravu vecí patriacich do ich pôsobnosti. Pripravuje návrhy zákonov a iných všeobecne záväzných právnych predpisov. 	
Nové úlohy	Dôkladná príprava na využitie štrukturálnych fondov, ako aj iných podporných mechanizmov pre oblasť kultúry zo strany EÚ; komplexná informatizácia kultúry a digitalizácia kultúrneho dedičstva; tvorba nových a inovačných finančných nástrojov na rozvoj kultúry.  	

Ďalšie subjekty vstupujúce do zabezpečovania kultúry na miestnej a regionálnej úrovni

Popri zabezpečovaní rozvoja kultúry na území obce a kraja obecným úradom alebo úradom VÚC a ich kultúrnymi inštitúciami majú nenahraditeľnú úlohu konkrétne osobnosti, jednotlivci a skupiny obyvateľov obce a kraja, ktoré sa najviac spájajú s rozvojom kultúry na ich území. Sú to najmä starostovia a primátori, pracovníci obecných úradov a úradu VÚC, obecných, regionálnych a národných kultúrnych inštitúcií na území obce a kraja, obecní kronikári, miestni učitelia, farári, duchovní a misijní pracovníci, rôzni dobrovoľníci a občania ochotní pomôcť bezplatne, a osobitne miestne osobnosti a lídri v oblasti kultúry. Patria k nim aj pracovníci rôznych neziskových organizácií a občianskych združení na území obce a kraja a experti na niektorú z oblasti kultúry. 

Počet subjektov a entít, ktoré sa aktívne podieľajú na kultúrnom živote a tvorbe kultúrnej ponuky obce, je však ešte širší. Nejde len o kultúrne inštitúcie verejnej správy a jednotlivcov, ale aj o rôzne subjekty a entity formálneho a neformálneho charakteru. Kultúra a poskytovanie kultúrnych služieb môže, ale nemusí byť ich dominantnou činnosťou. Môžu to byť napríklad komerčné firmy alebo neziskové organizácie, ktoré prevádzkujú určité kultúrne centrá pre verejnosť, poskytujú poradenstvo či zabezpečujú určité kultúrne služby alebo aktivity. K rozvoju kultúry však prispievajú aj školské, zdravotnícke a sociálne zariadenia. Poznanie týchto ďalších i ďalších subjektov, entít a jednotlivcov je dôležité pre plánovacie a participačné procesy, ako aj riešenie komplexnejších úloh v oblasti kultúry, lebo sú jej významnými spolutvorcami. Okrem už spomenutých patria medzi ne:
–	rôzne formálne subjekty (komerčné či neziskové subjekty, právnické alebo fyzické osoby registrované ako organizácie), ktoré sa výraznejšie alebo dlhodobejšie podieľajú na organizačnom zabezpečení rozvoja kultúry, poskytovaní kultúrnych služieb a tvorbe kultúrnej ponuky na území obce, pričom to nemusí byť ich hlavná činnosť;
–	právnické alebo fyzické osoby, ktoré pravidelne (a na miestne pomery významne) finančne podporujú prípravu a zabezpečovanie kultúrnych projektov a aktivít na území obce;
–	všeobecne známe neformálne subjekty na miestnej úrovni (neregistrované ako organizácie, tzn. bez právnej subjektivity), napríklad rôzne kluby priateľov, historické spolky, krúžky zberateľov, skupiny dobrovoľníkov a pod.;
–	miestne známe, žijúce výnimočné osobností, ktoré sa spájajú s výnimočnými znalosťami o miestnej a regionálnej histórii a dejinách alebo ktoré sú lídrami či dominantnými aktérmi rozvoja kultúry alebo zachovávania kultúrneho dedičstva obce alebo určitého regiónu;
–	ľudovoumeleckí výrobcovia a samostatne tvoriace osobnosti (umelci) v oblasti kultúry a umenia (napríklad sochári, výtvarníci, spisovatelia a pod.) pôsobiaci v obci;
–	rôzne samostatné organizačné jednotky cirkví a náboženských spoločností v obci